Ego Milo, comes Barri super Sequanam, ego Elissendis comitissa, et ego Galcherius filius eorum, notum facimus tam presentibus quam futuris quod nos dedimus in perpetuam eleemosinam ecclesie Beate Marie de Moris, pro abbatibus venientibus ad capitulum generale, piscaturam, duobus diebus in anno, in aquis nostris et molendino de Bezaciis usque ad Barrum ubicumque voluerint; itaque infra quindenam Nativitatis Beate Marie, vel infra quindenam post festum Sancte Crucis piscabuntur in iisdem aquis. Preterea laudamus et confirmamus dicte ecclesie eleemosinam quam Iterus de Brocia miles, fecit, videlicet totam decimam charruagii sui de Riceio. Et ut hec rata permaneant, presentem chartam sigillorum nostrorum munimine voluimus roborari. Actum anno gratie MºCCºXVIIIº, mense martii.